Predkladacia správa 

S prihliadnutím na súčasnú zahranično-politickú situáciu po teroristickom útoku na USA vystupuje do popredia potreba sprísnenia kontrolných mechanizmov pri obchodovaní s vojenským materiálom. Realizácia sprísnenia kontrolných mechanizmov spočíva predovšetkým v novelizácii zákona č. 179/12998 Z.z. o obchodovaní s vojenským materiálom.
MH SR ako ústredný orgán štátnej správy zodpovedný za výkon uvedeného zákona pristúpilo k príprave jeho novelizácie, táto snaha však vyžaduje súčinnosť dotknutých štátnych orgánov podieľajúcich sa na kontrole exportu vojenského materiálu, ale hlavne dostatočný časový priestor.
Preto ako prvý krok odporúčame schváliť nový štatút LK, čím sa okamžite zabezpečí zvýšenie náročností pri posudzovaní žiadostí o udelenie licencie (zaradenie SIS a CR SR do licenčnej komisie) s cieľom predchádzať nelegálnym transferom.
Vytvorí sa tak dostatočný priestor na kvalitnú prípravu novely zákona o obchodovaní s vojenským materiálom, ktorou bude možné zachytiť v širšom komplexe opatrenia pripravované kontrolnými medzinárodnými orgánmi nad obchodom s vojenským materiálom, zbraňami, strelivom a výbušninami (TWA, OSN, EÚ, ai.), ako aj opatrenia vyplývajúce z poznatkov doterajšej praxe v Slovenskej republike.
Licenčná komisia v súčasnom zložení pracuje už od marca 1999. V jej zložení je potrebné zohľadniť požiadavku riaditeľa Slovenskej informačnej služby o členstvo v komisii, ako aj potrebu zástupcu Colného riaditeľstva Slovenskej republiky. Tieto zmeny sa nedajú vykonať v súlade so súčasne platným štatútom Licenčnej komisie.
Do úvahy je potrebné zobrať aj skutočnosť, že vláda Slovenskej republiky svojím uznesením č. 213 zo dňa 7.3.2001 k návrhu opatrení, ktorým sa stanoví nový rámec pre činnosť poradných a koordinačných orgánov vlády v súlade s dokumentom Audit menovite určila poradné a koordinačné orgány vlády Slovenskej republiky, pričom Licenčná komisia pre posudzovanie žiadostí o udeľovanie licencií na obchodovanie s vojenským materiálom, zbraňami, strelivom a výbušninami, ich časťami a súčasťami sa medzi vymenovanými poradnými orgánmi nenachádza.
Na základe spomínaných skutočností predkladáme na rokovanie vlády SR návrh štatútu Licenčnej komisie vychádzajúci z rovnakého systému činnosti Licenčnej komisie ako doteraz, ale s nasledujúcimi zmenami:
-	nový štatút Licenčnej komisie, reagujúc na predmetné uznesenie vlády, ustanovuje Licenčnú komisiu ako odborný a poradný orgán ministra hospodárstva,
-	v závislosti na uznesení vlády č. 213/2001 a v súlade so zákonom č. 179/1998 Z.z. o obchodovaní s vojenským materiálom navrhujeme aj zmenu v zložení Licenčnej komisie, v ktorom MH SR ako gestor zákona č. 179/1998 Z.z. požaduje troch zástupcov, z ostatných štátnych orgánov navrhujeme po jednom zástupcovi. V súvislosti so skúsenosťami z doterajšej činnosti Licenčnej komisie zároveň navrhujeme aj účasť Slovenskej informačnej služby a Colného riaditeľstva Slovenskej republiky. Okrem toho odporúčame zrušiť účasť Úradu vlády Slovenskej republiky, pretože nemá opodstatnenie v zákone č. 179/1998 Z.z., ako aj preto, že Licenčná komisia bola vyradená z poradných orgánov vlády SR,
-	vzhľadom na operatívnejšie riešenie procesu odvolania a menovania nového predsedu, podpredsedu a členov Licenčnej komisie a náhradníkov členov odporúčame v uznesení vlády Slovenskej republiky splnomocniť ministra hospodárstva SR na odvolanie a menovanie predsedu, podpredsedu a členov Licenčnej komisie a náhradníkov členov licenčnej komisie po dohode a na návrh príslušného ministra, resp. riaditeľa SIS a CR SR.
S cieľom zabezpečiť plnú funkčnosť Licenčnej komisie a jej plné obsadenie na rokovaniach navrhujeme zaviesť tzv. „náhradníka“, ktorý v plnom rozsahu práv a povinností zastupuje neprítomného člena licenčnej komisie. Pri hlasovaní na rokovaní Licenčnej komisie bude mať však predseda, podpredseda a ostatní členovia licenčnej komisie iba po jednom hlase.
V nadväznosti na navrhovaný nový štatút Licenčnej komisie podávame zároveň návrh na odvolanie predsedu, podpredsedu a členov Licenčnej komisie menovaných uznesením vlády SR č. 228 zo dňa 17.3.1999 a č. 982 z 10.10.2001. K tomuto legislatívnemu kroku sa pristupuje z toho dôvodu, že minister hospodárstva by nemohol odvolať osoby uvedené v čl. 3 ods. 1 tohto štatútu, ktoré boli predtým vymenované uznesením vlády SR.
Predkladaný štatút Licenčnej komisie bol v rámci medzirezortného pripomienkového konania posúdený MZV SR, MO SR, MV SR, ÚV SR, SIS a CR SR. Vyhodnotenie pripomienok uvedených štátnych orgánov prikladáme ako súčasť predkladaného materiálu.
Navrhovaný štatút Licenčnej komisie nepredpokladá žiadne finančné požiadavky zo štátneho rozpočtu, ani žiadne personálne požiadavky. 
Navrhovanou koncepciou štatútu sa zachováva doterajší systém činnosti Licenčnej komisie a prispôsobuje sa zákonu č. 179/1998 Z.z.